ઇન્ડિયા ટુડે ગૃપ અને એમડીઆરએ ૨૦૧૮ દ્વારા ભારતની ઉચ્ચ શિક્ષણ આપતી સંસ્થાઓનો એક સર્વેક્ષણ હાથ ધરવામાં આવ્યું હતું. આ સંસ્થાઓમાં કોણ ઉત્તમ છે તે બાબતે અનેકવિધ પાસાંઓનો અભ્યાસ પણ કરવામાં આવ્યો હતો. સમગ્ર દેશમાં આવેલી ૮૫૦ જેટલી યુનિવર્સિટીઓનો આ માટે સમાવેશ કરાયો હતો. નોંધનીય છે કે આજે વિશ્વની શ્રેષ્ઠ ૨૦૦ યુનિવર્સિટીઓમાં ભારતની એકપણ યુનિવર્સિટીનો સમાવેશ થતો નથી. જે ખૂબ જ ચિંતાજનક બાબત છે. કારણકે આ શ્રેષ્ઠતા આંક નક્કી કરવા માટે અનેકવિધ પાસાંઓ ધ્યાનમાં લેવાતા હોય છે. ખાસ કરીને વૈશ્વિક સર્વેક્ષણમાં આજે પરિસ્થિતિ છે કે વિશ્વની ૧ હજાર યુનિવર્સિટીઓમાંથી ભારતની માત્ર ૪૨ યુનિવર્સિટીને સ્થાન મળ્યું છે. ઇન્ડિયા ટુડે દ્વારા છેલ્લા પાંચ વર્ષની પરિસ્થિતિઓને આધારે દેશની ૮૫૦ જેટલી યુનિવર્સિટીઓનું સર્વેક્ષણ વિવિધ પાસાંઓને આધારે કરવામાં આવ્યું, તેમાં ચાર ઝોન પ્રમાણે કેટેગરી બનાવીને જનરલ, ટેક્નિકલ, મેડીકલ અને લો યુનિવર્સિટીઓનો સમાવેશ કરાયો હતો. આ યુનિવર્સિટીઓના ઊચ્ચ હાંસલ કરેલા લક્ષ્યાંક, સ્પર્ધાત્મક અને સર્જનાત્મક ક્ષેત્રે મેળવેલ સિદ્ધિઓ તથા તેને લગતું વાતાવરણ અને પર્યાવરણને ધ્યાનમાં રાખવામાં આવ્યું હતું. ૮૫૦ પૈકી સ્ટેટ યુનિવર્સિટીઓ ૩૮૪, ડીમ્ડ યુનિવર્સિટીઓ ૧૨૩, જ્યારે ૪૭ સેન્ટ્રલ યુનિવર્સિટીઓ ઉપરાંત ૨૯૬ પ્રાયવેટ યુનિવર્સિટીઓમાંથી જનરલ યુનિવર્સિટીઓના વિભાગમાં દેશની બેસ્ટ ગવર્મેન્ટ યુનિ.ઓમાંથી કુલ ૨૦૦૦ માર્કસના સર્વેક્ષણમાં આણંદ કૃષિ યુનિવર્સિટીએ ૯૮૫.૩ માર્કસ મેળવ્યા છે અને બેસ્ટ રેન્કિંગમાં ૩૪મો ક્રમાંક મેળવી દેશભરમાં નામના અપાવી છે. આણંદ કૃષિ યુનિવર્સિટીના હાલના વાઇસ ચાન્સેલર ડૉ.એન.સી.પટેલે આ બાબતને ખૂબ જ ગૌરવપ્રદ ગણાવીને આનંદ વ્યક્ત કર્યો હતો.